வி. நடராஜ ஐயர்

வி. நடராஜ ஐயர் (இறப்பு: 12 சனவரி 1908) தமிழ்நாட்டைச் சேர்ந்த இதழாசிரியரும், நூலாசிரியரும் ஆவார்.   லோகோபகாரி என்ற தேச பக்தத் தமிழிதழின் ஆசிரியராக இருந்தவர். இவர் இயற்றிய தத்துவ தரிசனி என்ற நூல் பாடசாலைகளில் புத்தகமாக வைக்கப்பட்டிருந்தது.http://books.google.co.in/books/aboutலோகோபகாரி_பத்த.html?id=xb8VSQAACAAJ&redir_esc=y இவர் 1898 ஆம் ஆண்டில் சுவாமி விவேகானந்தரின் ஆங்கிலச் சொற்பொழிவுகளைத் தமிழில் மொழிபெயர்த்து ’ஞானத் திரட்டு’ என்ற பெயரில் இரண்டு தொகுதிகளாக வெளியிட்டவர். 1898 மே 1 அன்று ’ஞானத் திரட்டு பாகம் 1’ வெளியிடப்பட்டது. ஞானத் திரட்டு முதல் தொகுதியை நேரடியாக சுவாமி விவேகானந்தருக்கே அனுப்பி அவரது பதில் கடிதத்தில் ”மாநில மொழிகளில் தமது கருத்தை மொழிபெயர்த்தவர்களில் முன்னோடி’யாகக் குறிப்பிடப்பட்டவர்.ஸ்ரீராமகிருஷ்ண விஜயம்; ஆகத்து 2007; தமிழில் ஸ்ரீராமகிருஷ்ண விவேகானந்த இலக்கியங்கள்; பெ. சு. மணி

வி. நடராச ஐயர் திருச்சிராப்பள்ளியில் குளித்தலைக்கு அருகிலுள்ள மருதூரில் வெங்கிடராம ஐயருக்கு இரண்டாவது மகனாகப் பிறந்தார். திருச்சியில் எஸ். பி. ஜீ. கலாசாலையில் கல்வி பயின்று, தமிழில் இளங்கலைப் பட்டம் பெற்றார். நடராஜ ஐயர் தாம் ஒரு பத்திரிகையை நடத்த விரும்பி சென்னைக்குச் சென்று லோகோபகாரி என்ற பெயரில் 1895-ஆம் ஆண்டில் இதழ் ஒன்றை வெளியிட ஆரம்பித்தார். தொடக்கத்தில் மாதம் மூன்று இதழ்களாக வெளிவந்த இவ்விதழ் 1897 முதல் வார இதழாக வெளிவந்தது.

1897 அக்டோபர் முதல் ஞானசந்திரிகா என்ற இதழையும் சிறிது காலம் வெளியிட்டு வந்தார். 1901 ஆகத்து முதல் தி இந்தியன் நியூஸ் என்ற ஆங்கில வாரப் இதழையும் ஓராண்டு காலம் வெளியிட்டார். 1902 முதல் லோகோபகாரி பத்திரிகைக்கு பண்டிதை விசாலாட்சியம்மாள் என்பவர் உதவி ஆசிரியராக இருந்து வந்தார்.

பண்டிதை விசாலாட்சியம்மாள் எழுதிய லலிதாங்கி, ஜலஜாக்‌ஷி என்ற இரு புதினங்களை நடராஜ ஐயர் தனது பெயரில் வெளியிட்டார். ஆனாலும், பின்னர் ஜோதிஷ்மதி என்ற நாவலில் மேற்குறிப்பிட்ட இரு புதினங்களையும் எழுதியவர் விசாலாட்சியம்மாள் என்று வெளியானது. 1906 இல் லோகோபகாரி பத்திரிகையின் உரிமையை பண்டிதை விசாலாட்சியம்மாளுக்கு அளித்தார். 

நூல்கள்
வி. நடராச ஐயர் இயற்றியதும் வெளியிட்டதுமான நூல்களும் புதினங்களும்:

 ஞானபூஷணி (1896)
 ஞானதரிசனி (1898)
 ஞானத்திரட்டு 1 (1898)
 ஞானத்திரட்டு 2 (1898)
 தத்துவதரிசனி (1899)
 ஞானலோசனி (1900)
 நீதிமாலினி (1901)
 லலிதாங்கி (1902)
 ஜலஜாக்‌ஷி (1902)
 தேவி சந்திரப்ரபா (102)
 ஜோதிஷ்மதி (1903)
 நிர்மலா (1903)
 ஆநந்தமகிளா (1903)
 ஹேமாம்பரி (1904)
 ஸரஸ்வதி (1905)
 கௌரி (1906)
 ஞானரஞ்சினி (1907)

இறப்பு
மனப்பிணி, தேகப்பிணி போன்றவற்றால் நொந்திருந்த நடராஜ ஐயர் 1908 சனவரி 12 இல் காலமானார். இவரது மனைவி ஜானகி அம்மாள். இவர்களுக்குப் பிள்ளைகள் இல்லாததால் ஐயர் மறுமணம் புரிந்தார், ஆனாலும் அவருக்கும் பிள்ளைகள் பிறக்கவில்லை.

மேற்கோள்கள்

பகுப்பு:இதழாசிரியர்கள்
பகுப்பு:1908 இறப்புகள்
பகுப்பு:தமிழ் இதழியலாளர்கள்
பகுப்பு:தமிழகப் பத்திரிகையாளர்கள்
பகுப்பு:திருச்சிராப்பள்ளி எழுத்தாளர்கள்